'n Ontwikkelde taal word vernietig | Netwerk24
'n Ontwikkelde taal word vernietig
Deur Tom Mclachlan, Onrusrivier 15 Oktober 2019 00:00
Gelyke Kanse se lofwaardige stryd ter wille van Afrikaans was van meet af aan seker 'n vergeefse stryd.
In die annale van die geskiedenis sal opgeteken word dat ons regsprekende, wetgewende en uitvoerende gesag onder die ANC-bewind 'n volledig ontwikkelde wetenskap-, onderrig- en kultuurtaal vernietig het en niks wesenliks gedoen het om ander inheemse tale te bevorder nie.
Die huidige regime se meelopers is natuurlik ewe skuldig, want onder die dekmantel van allerlei mooipraatjies van gelyke toegang en dergelike politiek korrekte frasetjies is hulle eintlik maar net aan die verengels.
As die Universiteit Stellenbosch ver genoeg voor god Engels agteroor gebuig het dat hy weer deur sy bene vorentoe kan kyk, sal hy op sy kampusplein 'n standbeeld sien van die man aan wie hy sy bestaan te danke het, Jan H. Marais, wat geld vir die stigting van die instansie geskenk het op voorwaarde dat Afrikaans 'n gelyke plek met Engels aan die universiteit geniet. Daardie voorwaarde word skaamteloos veronagsaam.
Dit is verbluffend dat regters in ons hoogste hof in 'n minderheidsuitspraak so onkundig kan wees oor die wisselwerking van politiek en taal. Om die staat se verantwoordelikheid na die burgerlike samelewing aan te gee, veral met vyandige gesindhede soos dié van die heer Lesufi, is wensdenkery. En om te sê Engels aan die US moet Afrikaans nie blus nie, is ontstellend naïef.